Temeljem članka 12.stavka 6. Programa dodjele potpora male vrijednosti (*de minimis* potpora) za očuvanje i razvoj tradicijskih, umjetničkih i deficitarnih obrta na području Grada Zadra za 2024. godinu „Glasnik Grada Zadra“ br. 14/24) Upravni odjel za gospodarstvo, obrtništvo i razvitak otoka, objavljuje

**J A V N I P O Z I V**

**za podnošenje prijava za dodjelu potpora male vrijednosti (*de minimis* potpora)**

**za očuvanje i razvoj tradicijskih, umjetničkih i deficitarnih obrta na području**

**Grada Zadra za 2024. godinu**

1. **PREDMET JAVNOG POZIVA**

Predmet javnog poziva je dodjela *de minimis* potpore obrtnicima, vlasnicima tradicijskih, umjetničkih i deficitarnih obrta s ciljem njihovog očuvanja, jačanja konkurentnosti i poticanja njihovog razvoja.

Grad Zadar je davatelj *de minimis* potpora i osigurava sredstva za provedbu ovog Javnog poziva u Proračunu Grada Zadra za 2024. godinu, razdjel 090, aktivnost: A1042-05 Potpora obrtništvu, odjeljak 3523, u iznosu od 100.000,00 EUR-a.

*De minimis* potpore u okviru ovog Programa dodjeljuju se u obliku bespovratnih sredstava, putem Javnog poziva, kojim se utvrđuju uvjeti prihvatljivosti prijavitelja za dodjelu *de minimis* potpore te postupak i način njihove dodjele.

Grad Zadar zadržava pravo ne dodjeljivanja svih raspoloživih sredstava u nedostatku prihvatljivih zahtjeva za dodjelu *de minimis* potpore.

Nositelj provedbe Programa je Upravni odjel za gospodarstvo, obrtništvo i razvitak otoka.

1. **KORISNICI POTPORA**

Prihvatljivi korisnici Programa su obrtnici koji se bave tradicijskim, umjetničkim i deficitarnim djelatnostima, koji posluju cijelu godinu, imaju registrirano sjedište na području Grada Zadra, obavljaju svoju djelatnost na području Grada Zadra, imaju najmanje jednog (1) zaposlenog na neodređeno vrijeme (uključujući vlasnika/cu), nemaju dugovanja prema Gradu Zadru i Republici Hrvatskoj, te udovoljavaju svim uvjetima prihvatljivosti određenim ovim Programom.

Tradicijskim se smatraju djelatnosti koje se obavljaju na tradicijski način, pretežnim udjelom ručnog rada, odnosno uporabom tradicijskih materijala i tehnologija tijekom proizvodnje i popravaka.

Umjetničkim se smatraju djelatnosti koje stvaraju proizvode i usluge visoke estetske vrijednosti i dizajna, te naglašene kreativnosti.

Deficitarnim se smatraju djelatnosti za kojima je na tržištu potražnja veća od ponude.

Prihvatljivi obrti (djelatnosti) su: barkajol, bravar, bravar-ključar, brijač (dokaz opisa djelatnosti), brusač, brušenje stakla i kristala, cvjećar, četkar, čokolatijer (ručna izrada čokoladnih delikatesa), dimnjačar, fotograf, graditelj glazbala, izrada dekorativnih keramika i reljefa, izrada suvenira i nakita na tradicijski način, izrada i restauriranje narodnih nošnji, izrada umjetničkih predmeta i skulptura, izrada vesla, izrada i popravak čamaca, izrada vitraja, kipar, kišobranar, kitničar, klobučar, knjigoveža, konzervator, kovač, krojač, krovopokrivač, lijevanje (odljevi umjetničkih predmeta), limar, lončar, medičar, mlinar, optičar, parketar, pećar (izrada i slaganje keramičkih peći), postolar, proizvodnja drvenih okvira za slike i ogledala – uokviravanje slika, puhanje stakla, puškar (izrada i popravak unikatnog oružja), remenar, restaurator, ručno kovanje – umjetnička bravarija, servis kućanskih aparata, servis elektroničke opreme, servis bicikala, servis i popravak fotoaparata i optičkih uređaja, slastičar, slikar, soboslikar-ličilac, staklar, stolar (izrada namještaja od drva), strojobravar, svjećar, šišanje i njega pasa, torbar (proizvodnja i popravak predmeta od kože), tkanje na tkalačkom stanu, tapetar, tokar, urar, usluge dadilje, užar, vlasuljar, vulkanizer, zavarivač, zlatar-filigranist, zlatovez i čipkarstvo.

1. **OSIGURANA SREDSTVA**

Najviši iznos *de minimis* potpore koja se može dodijeliti pojedinačnom obrtniku na temelju ovog Javnog poziva iznosi 4.000,00 EUR-a, uzimajući u obzir ograničenja vezana za pragove dodjele *de minimis* potpora utvrđene u članku 3. *de minimis* Uredbe, odnosno članku 1. Programa.

Gornje granice *de minimis* potpore primjenjuju se bez obzira na oblik potpore ili na cilj koji se namjerava postići te neovisno o tome financira li se potpora koju dodjeljuje Republika Hrvatska u cijelosti ili djelomično iz sredstava koja su podrijetlom iz Europske unije ili iz nacionalnih sredstava Republike Hrvatske.

Ukoliko ukupan iznos po prihvatljivim zahtjevima za potpore iznosi više od planiranih Proračunom Grada Zadra za 2024. godinu, odobreni iznos po zahtjevima umanjit će se svima u jednakom postotku.

1. **PRIHVATLJIVOST PRIJAVITELJA**

U okviru ovog Programa, *de minimis* potpora se ne može dodijeliti:

1. obrtnicima koji podliježu neizvršenom nalogu za povrat sredstava na temelju prethodne odluke Europske komisije kojom se potpora ocjenjuje nezakonitom i nespojivom s unutarnjim tržištem;
2. obrtnicima koji nisu ispunili obveze vezane uz plaćanje dospjelih poreznih obaveza i obaveza za mirovinsko i zdravstveno osiguranje u skladu sa zakonskim odredbama Republike Hrvatske;
3. obrtnicima koji nemaju podmirene obveze prema svojim zaposlenicima po bilo kojoj osnovi;
4. obrtnicima protiv kojih je izrečena pravomoćna osuđujuća kaznena presuda za jedno ili više kaznenih djela: prijevara, prijevara u gospodarskom poslovanju, preuzimanje mita u gospodarskom poslovanju, zlouporaba u postupku javne nabave, utaja poreza ili carine, subvencijska prijevara, pranje novca, zlouporaba položaja i ovlasti, nezakonito pogodovanje, primanje mita, davanje mita, trgovanje utjecajem, protuzakonito posredovanje, udruživanje za počinjenje kaznenog djela, zločinačko udruženje i počinjenje kaznenog djela u sustavu zločinačkog udruženja i zlouporaba obavljanja dužnosti državne vlasti, poduzetnicima i/ili osobama ovlaštenim za zastupanje korisnika potpore u tim poduzetnicima, protiv kojih je izrečena pravomoćna kaznena presuda za jedno ili više kaznenih djela: prijevara, prijevara u gospodarskom poslovanju, preuzimanje mita u gospodarskom poslovanju, zlouporaba u postupku javne nabave, utaja poreza ili carine, subvencijska prijevara, pranje novca, zlouporaba položaja i ovlasti, nezakonito pogodovanje, primanje mita, davanje mita, trgovanje utjecajem, protuzakonito posredovanje, udruživanje za počinjenje kaznenog djela, zločinačko udruženje i počinjenje kaznenog djela u sustavu zločinačkog udruženja i zlouporaba obavljanja dužnosti državne vlasti, sudjelovanja u zločinačkoj organizaciji, terorizma ili kaznenih djela povezanih s terorističkim aktivnostima, dječjeg rada ili drugih oblika trgovanja ljudima, sve prethodno navedeno sukladno odredbama Kaznenog zakona;
5. obrtnicima koji se nalaze u postupku povrata državne potpore ili *de minimis* potpore pokrenutom od strane države članice EU;
6. obrtnicima koji nemaju registrirano sjedište te ne obavljaju djelatnost na području iz članka 4. ovog Programa.
7. **NAMJENA (MJERA), IZNOSI I INTENZITET POTPORA**

Za provedbu ovog Programa Grad Zadar će obrtnicima dodjeljivati *de minimis* potpore za sljedeće mjere:

**MJERA 1.** Potpore za nabavu dugotrajne materijalne imovine i adaptaciju poslovnog prostora,

**MJERA 2.** Potpore za sufinanciranje tekućih troškova poslovanja.

Prihvatljivi korisnici Programa mogu podnijeti zahtjev za dodjelu *de minimis* potpore za obje mjere (OBRAZAC A 1), ali najviše do visine ukupnog iznosa od 4.000,00 EUR-a.

**1.Potpore za nabavu dugotrajne materijalne imovine i adaptaciju poslovnog prostora**

Prihvatljive aktivnosti za dodjelu *de minimis* potpora u okviru ove mjere su:

* nabava (kupnja) novih strojeva, čamaca (isključivo barkajoli), alata, računalne i druge opreme namijenjene isključivo za obavljanje osnovne djelatnosti,
* adaptacija poslovnog prostora namijenjenog isključivo za obavljanje osnovne djelatnosti (građevinski, instalacijski i radovi unutarnjeg uređenja),
* renoviranje čamaca (isključivo barkajoli).

Najviši intenzitet *de minimis* potpore za ovu mjeru iznosi 50% prihvatljivih dokumentiranih troškova.

Najviši iznos *de minimis* potpore koji se može dodijeliti u okviru ove mjere iznosi 2.500,00 EUR-a.

Neprihvatljivi troškovi u okviru ove mjere su troškovi kupnje potrošnog materijala, sitnog inventara, poslovnog prostora i svih vrsta vozila.

**2. Potpore za sufinanciranje tekućih troškova poslovanja**

Prihvatljive aktivnosti za dodjelu *de minimis* potpora u okviru ove mjere su:

* troškovi režija poslovnog prostora namijenjenog isključivo za obavljanje osnovne djelatnosti (električna energija, voda, plin, internet, odvoz otpada, zakup poslovnog prostora, komunalna naknada, naknada za uređenje voda).

Najviši intenzitet *de minimis* potpore za ovu mjeru iznosi 50% prihvatljivih dokumentiranih troškova.

Najviši iznos *de minimis* potpore koji se može dodijeliti u okviru ove mjere iznosi 1.500,00 EUR-a.

Neprihvatljivi troškovi u okviru ove mjere su troškovi zakupa javne površine te mobilne i fiksne telefonije.

1. **Neprihvatljivi troškovi**

Neprihvatljivi troškovi za dodjelu *de minimis* potpore kod svih mjera su:

* PDV u slučaju da je korisnik porezni obveznik upisan u registar obveznika PDV-a,
* drugi porezi, naknade i doprinosi,
* trošak amortizacije,
* troškovi leasinga i kredita,
* troškovi vlastitog rada i plaće zaposlenika,
* troškovi osiguranja.
* kreditna ulaganja, jamstveni fondovi,
* troškovi kamata na dug,
* kazne, financijske globe i troškovi sudskih sporova,
* troškovi koji su već bili financirani iz javnih izvora odnosno troškovi koji se u razdoblju provedbe projekta financiraju iz drugih izvora,
* drugi troškovi koji nisu u neposrednoj povezanosti sa prihvatljivim aktivnostima unutar mjera.

1. **POSTUPAK PRIJAVE**

Potpore se dodjeljuju temeljem Javnog poziva za dodjelu potpora male vrijednosti (*de minimis* potpora) za očuvanje i razvoj tradicijskih, umjetničkih i deficitarnih obrta na području Grada Zadra koji se objavljuje jednom godišnje na web stranici Grada Zadra, a obavijest o objavi Javnog poziva se objavljuje u jednim dnevnim novinama.

Javni poziv otvoren je 30 dana od dana objave na web stranici Grada Zadra, odnosno do 27. studenog 2024. godine.

Zahtjev za potporu podnosi se na obrascu „Zahtjev za dodjelu potpora male vrijednosti (*de minimis* potpora) za očuvanje i razvoj tradicijskih, umjetničkih i deficitarnih obrta na području Grada Zadra (OBRAZAC A1), koji se nalazi na web stranici Grada Zadra, uz koji se prilaže tražena dokumentacija

Zahtjevi se podnose Gradu Zadru, neposredno u pisarnicu Grada Zadra ili poštom na adresu: Grad Zadar, Upravni odjel za gospodarstvo, obrtništvo i razvitak otoka, Prijava na Javni poziv - potpore za očuvanje i razvoj tradicijskih, umjetničkih i deficitarnih obrta na području Grada Zadra za 2024. godinu, Narodni trg 1., 23000 Zadar.

1. **POPIS POTREBNE DOKUMENTACIJE**

Potrebna dokumentacija za prijavu specificirana je na obrascima zahtjeva koji su dostupni na web stranici Grada Zadra

Uz popunjeni obrazac zahtjeva za dodjelu *de minimis* potpore (OBRAZAC A1) prijavitelj obavezno prilaže:

1. popunjeni obrazac izjave o svim *de minimis* potporama primljenim u tekućoj fiskalnoj godini i prethodne dvije fiskalne godine (OBRAZAC A2);
2. izjavu o nepostojanju dvostrukog financiranja istih troškova (OBRAZAC A3);
3. izjavu prijavitelja o podmirenim obvezama po svim osnovama prema svojim zaposlenicima (OBRAZAC A4 – ako je primjenjivo);
4. BON-2/ SOL-2 ne stariji od trideset (30) dana od dana objave Javnog poziva;
5. potvrdu Porezne uprave o nepostojanju duga ne stariju od trideset (30) dana od dana objave Javnog poziva;
6. potvrdu o nepostojanju duga prema Gradu Zadru ne stariju od trideset (30) dana od dana objave Javnog poziva;
7. uvjerenje o nekažnjavanju odgovorne osobe prijavitelja ne starije od trideset (30) dana od dana objave Javnog poziva;
8. preslika žiro računa prijavitelja;
9. preslika plaćenih računa za troškove za koje se traže bespovratna sredstva;
10. preslika izvoda žiro računa prijavitelja kojom se dokazuje izvršeno plaćanje računa;
11. dokaz o pravnom statusu – izvadak iz obrtnog registra i uvjerenje o prebivalištu/preslika osobne iskaznice za vlasnike obrta;
12. potvrda HZMO o radno-pravnom statusu ili elektronska radna knjižica.

Povjerenstvo nakon pregleda dostavljene dokumentacije može po potrebi zatražiti i dodatnu dokumentaciju radi jasnijeg obrazloženja zahtjeva prijavitelja.

1. **ODLUKA O DODJELI**

*De minimis* potpora smatra se dodijeljenom s datumom donošenja Odluke o dodjeli bespovratnih sredstava, neovisno o datumu isplate potpore korisniku.

Odluka o dodjeli bespovratnih sredstava objavljuje se na službenoj mrežnoj stranici Grada Zadra [www.grad-zadar.hr](http://www.grad-zadar.hr). Upravni odjel za gospodarstvo, obrtništvo i razvitak otoka će o dodjeli *de minimis* potpore u okviru ovog Javnog poziva korisnike pojedinačno obavijestiti pisanim putem.

1. **INFORMACIJE**

Program te obrasci zahtjeva i izjava (obrasci A1 do A4) objavljeni su na službenoj mrežnoj stranici Grada Zadra [www.grad-zadar.hr](http://www.grad-zadar.hr).

Informacije u vezi Programa i Poziva mogu se dobiti na broj telefona 023/208-087 ili na adresu elektronske pošte [gospodarstvo1@grad-zadar.hr](mailto:gospodarstvo1@grad-zadar.hr).

***KLASA: 311-01/24-01/09***

***URBROJ: 2198-1-02-24-5***

***Zadar, 28.listopada 2024. godine***

***PROČELNICA***

Grozdana Perić